Bɛnhadad nɛ ji Siria bi ɔmɛ a matsɛ ɔ ha nɛ e ta buli ya tua Israel bi ɔmɛ si abɔ. Se be fɛɛ be nɛ a maa pee a juɛmi kaa a ma ya tua Israel bi ɔmɛ ɔ, gbalɔ Elisha bɔɔ Israel matsɛ ɔ kɔkɔ nɛ e tuɔ fo. Enɛ ɔ he ɔ, Bɛnhadad pee e juɛmi kaa e ma ha nɛ a nu Elisha. Benɛ Bɛnhadad nu kaa Elisha ho Dotan ya a, e tsɔ Siria ta buli ɔmɛ kɛ ho lejɛ ɔ ya konɛ a ya nu lɛ.
Siria bi ɔmɛ ya su Dotan nyɔ mi. Benɛ je na nɛ Elisha tsɔlɔ ɔ je kpo ɔ, e na kaa ta buli fuu bɔle ma a kɛ kpe. E tsui po wawɛɛ, nɛ e kpa ngmlaa nɛ e de ke: ‘Elisha, kɛ wa maa pee kɛɛ?’ Elisha de lɛ ke: ‘Nihi nɛ a kɛ wɔ ngɛ ɔ hiɛ pe mɛ.’ Amlɔ nɔuu ɔ, Yehowa ha nɛ Elisha tsɔlɔ ɔ na la okpɔngɔhi, kɛ la ta zugba lɛhi ngɛ yoku ɔmɛ nɛ bɔle ma a nɔ.
Benɛ Siria ta buli ɔmɛ bɔ mɔde kaa a maa nu Elisha a, e sɔle ke: ‘Yehowa, i kpa mo pɛɛ nɛ o ha nɛ a hɛ ngmɛ nɛ yu.’ Ta buli ɔmɛ ngɛ nɔ́ hyɛe mohu lɛɛ, se si kake too ɔ, a li he nɛ a ngɛ hu. Elisha de ta buli ɔmɛ ke: ‘Nyɛ laa blɔ. Nyɛɛ nyɛɛ ye se, konɛ ma ya tsɔɔ nyɛ nyumu ɔ nɛ nyɛ ngɛ hlae ɔ.’ A nyɛɛ Elisha se kɛ ya Samaria tɔɔ. Lejɛ ɔ nɛ Israel bi ɔmɛ a matsɛ ɔ ngɛ ɔ nɛ.
Benɛ Siria bi ɔmɛ na kaa he nɛ a ngɛ ji nɛ ɔ, nɔ́ ko hí peemi. Israel matsɛ ɔ bi Elisha ke: ‘Ma gbe mɛ lo?’ Anɛ Elisha susu kaa e ná he blɔ nɛ e kɛ maa gbe nihi nɛ a suɔ kaa a maa ye lɛ awi ɔ lo? Dɛbi. Elisha de ke: ‘Koo gbe mɛ. Ha mɛ nɔ́ ko nɛ a ye, nɛ o ha nɛ a kpale kɛ ho a ma mi ya.’ Matsɛ ɔ ngmɛ mɛ okplɔɔ, nɛ e ha nɛ a kpale kɛ ho a ma mi ya.
“Enɛ ɔ ji nɔ mi mami nɛ wa ngɛ ngɛ e mi ɔ nɛ, kaa ke wa bi lɛ nɔ́ ko nɛ e kɛ e suɔmi nya ní peemi kɔ ɔ, e buɔ wɔ tue.”—1 Yohane 5:14